Izvor: N1

Izgradnja Državnog data centra za čuvanje podataka građana, lokalnih samouprava, državnih javnih preduzeća i ustanova, kao i domaćih i inostranih IT i telekomunikacionih kompanija, koji se gradi u Kragujevcu, za proteklih pet meseci nije odmakla dalje od najosnovnijih zemljanih radova, objavio je list "Danas".

Kako je "Danas" preneo, taj centar neće biti završen u najavljenom roku od godinu dana, iako se o mjemu govori kao da je već u funkciji. "Danas" navodi da su od 3. jula, kada je počela gradnja, pored najosnovnijih zemljanih radova napravljena dva metalna objekta od kojih je, kako je taj list preneo, jedan portnirnica, a da je drugi namenjen za upravu.

Predsednica Vlade Srbije Ana Brnabić rekla je ranije tokom posete Kini da je u razgovoru sa menadžmentom kineske kompanije Huavej ponudila toj kompaniji da preuzme deo Državnog data centra, a po najavi premijerke, Huavej bi u Data centar mogao da smesti svoj regionalni centar za južnu i jugoistočnu Evropu.

Dodaje se da je Memorandum o korišćenju Data centra u Kragujevcu već potpisan i sa još jednim gigantom u oblasti telekomunikacija i IT tehnologije američkom kompanijom Majkrosoft.